Kveis

Kveis betegner oppkveilede larver av rundormer som kan sees i innvollene eller muskulaturen hos fisk. 
Mennesker som spiser kveis-infisert fisk kan bli syke av parasitten. Denne tilstanden kalles anisakidose.

Begrepet kveis brukes om minst fire forskjellige arter av parasittiske rundormer.
De to som er vanligst i norske farvann, er Anisakis simplex og torskekveis (Pseudoterranova decipiens).

 Anisakis simplex er en art i slekten Anisakis og den vanligste kveis-arten hos sei, sild og makrell.
 Torskekveis (Pseudoterranova decipiens) har selarter som havert og steinkobbe som mellomverter.

 Utbredelse 
Kveis finnes i alle verdenshav og lever i tarmen til fisk, sjøpattedyr som seler og hval, og hos fugler som spiser fisk. Ormen kan forårsake sykdommen anisakidose (anisakiasis) med symptomer som minner om blindtarmbetennelse. Mattilsynet: «Kveis» I 2012 ble det for første gang oppdaget kveis i norsk oppdrettslaks. Ifølge Mattilsynet var det før 2018 bare registrert to tilfeller av anisakidose i Norge. I Japan der det er vanlig å spise sushi, er anisakidose mer utbredt.Ida Kvittingen: «Mer mark i fisk de siste tiårene», Forskning.no 29. mars 2020

I 2005 hadde redusert fiskebestand og omfanget av kveis resultert i at kystfiskerne måtte stadig lenger ut på havet for å finne kveisfri fisk på innsig til kysten. Lokale fiskemottak nektet mottak av fisk fra stadig større områder, fordi fisken derfra er infisert av kveis og parasitter. Større arealer er i realiteten båndlagt av sel og kveis. Mengden av kveis sammenfaller med størrelsen på de lokale selbestandene.Tor Leif Pedersen: «Utlendingene blir hjemme», Bergens Tidende 8. februar 2005 
Kveis finnes som oftest i fet fisk, men den er også funnet i torsk. Mennesker som spiser rå fisk, kan også få i seg levende kveis. I et menneske vil kveis henge seg fast i magesekken eller i tarmen og på den måten forårsake sykdom. Moderne behandlingsmetoder for fisk kan være et problem med hensyn til kveis. Når fisken ises ned uten å bli renset først, vil kveis få muligheten til å flytte seg fra tarmen til fiskekjøttet. Dette gjelder spesielt makrell og sild.

 Referanser 
 Parasitter - Nasjonalt institutt for ernærings- og sjømatforskning
 Internasjonalt samarbeid på kveis - Nasjonalt institutt for ernærings- og sjømatforskning
 Slik lagar du sushi som er trygg å ete - matportalen.no
Skreitokt - dag 18  - Havforskningsinstituttet
 Torskekveis i Bergsfjorden - lokalavisa.no
 Marksykdommer  - Smittevernboka - Folkehelseinstituttet
 Automatic Inspection of Cod (Gadus Morhua L.) Fillets by Hyperspectral Imaging - Universitetet i Tromsø

Kategori:Parasitter
Kategori:Fiskesykdommer